Vermiste sesjarige wreed vermoorBontle Mashiyane (Foto: SAPD Mpumalanga) Klein Bontle Zethu Ditebogo Mashiyane (6) se liggaam is die afgelope naweek gevind. Dié sesjarige dogtertjie het drie weke gelede spoorloos verdwyn terwyl sy saam met maats naby Witrivier in Mpumalanga gespeel het. Brig. Selvy Mohlala, provinsiale woordvoerder van die polisie, het Maandagoggend aan Maroela Media bevestig dat Bontle se liggaam Saterdag gevind is. Luidens inligting is Bontle se liggaam in ŉ digte bos sowat twee kilometer van haar huis gevind. Sy was glo vermink. Drie verdagtes is die naweek in hegtenis geneem in verband met Bontle se moord. Een van die verdagtes is luidens berigte tans uit op borgtog in ŉ hangende verkragtingsaak teen hom. Maroela Media kon dié inligting egter nog nie met Mohlala bevestig nie. Bontle het op 30 April saam met ander kinders by die huis by Mganduzweni in Masoyi gespeel toe sy vermis geraak het. ’n Soektog is van stapel gestuur en die polisie het aangedui dat ene Collen Hlongwane hulle moontlik kan help in hul ondersoek na die vermiste Bontle. Die drie verdagtes se identiteit is in die stadium nog nie bekend gemaak nie. Hulle sal verwagting vandag in die Kabokweni-landdroshof verskyn. Nonhlanhla Ncube-Ndaba, voorsitter van die portefeuljekomitee oor vroue, kinders en persone met gestremdhede, het intussen die moord op klein Bontle veroordeel en sê Suid-Afrika het bekend geword as ’n plek waar vroue en kinders na hul dood gelei word. “Die komitee veroordeel hierdie gruwelike en grusame moord op hierdie dogtertjie, wat met geslagsgebaseerde geweld verband hou. Dié tipe moorde op vroue en kinders het ongekende en skokkende vlakke bereik.” Ncube-Ndaba doen nou ’n beroep op die polisie in Witrivier en omliggende areas om alles in die stryd te werp om te verseker dat Bontle se moordenaars swaar gestraf word.